ଶ୍ରୀନଗରଃ ନୂଆ ଦଳ ଘୋଷଣା କଲେ ପୂର୍ବତନ ବରିଷ୍ଠ କଂଗ୍ରେସ ନେତା ଗୁଲାମ ନବୀ ଆଜାଦ। ତାଙ୍କ ଦଳର ନା ରହିଛି 'ଡେମୋକ୍ରାଟିକ ଆଜାଦ୍ ପାର୍ଟି'। ସୋମବାର ସେ ତାଙ୍କ ଦଳର ନାଁ ଘୋଷଣା କରିବା ସହ ଦଳୀୟ ପତାକା ବି ଉନ୍ନୋଚନ କରିଛନ୍ତି।
ମାସକ ତଳେ କଂଗ୍ରେସରୁ ଇସ୍ତଫା ଦେଇ ଜାମ୍ମୁ-କାଶ୍ମୀର ନୂଆ ରାଜନୈତିକ ଦଳ ଗଠନ କରିବେ ବୋଲି କହିଥିଲେ ଗୁଲାମ ନବୀ ଆଜାଦ। ମାସକ ପରେ ସୋମବାର ସେ ଦଳର ନାଁ ଘୋଷଣା କରିଛନ୍ତି।
ଆଜାଦ ତାଙ୍କର ନୂଆ ଦଳ ଗଠନ କରିବା ପୂର୍ବରୁ ଗତକାଲି ଦଳୀୟ କାର୍ଯ୍ୟକର୍ତ୍ତାଙ୍କ ସହ ଆଲୋଚନା କରିଥିଲେ। ଆଲୋଚନା ପରେ ଆଜି ଦଳର ନାଁ ଘୋଷଣା ହୋଇଛି। ତାଙ୍କ ଦଳ ଧର୍ମ କି ଜାତି ନାଁରେ ଚାଲିବ ନାହିଁ ବୋଲି ଆଜାଦ୍ କହିଛନ୍ତି।
ସେ କହିଛନ୍ତି "ନୂଆ ଦଳ ଗଠନ କରିବା ପାଇଁ ଆମେ କୌଣସି ରାଜନୈତିକ ଦଳର ପରାମର୍ଶ ନେଇନଥିଲୁ। ମୋ ଦଳ ଗାନ୍ଧୀଜୀଙ୍କର ବିଚାରଧାରା ଚାଲିବ।" ଏହା ପୂର୍ବରୁ ଜାମ୍ମୁରେ ଏକ ପବ୍ଲିକ୍ ରାଲିରେ ଯୋଗ ଦେଇ ଆଜାଦ ପୁଣିଥରେ ଜାମ୍ମୁ-କାଶ୍ମୀରକୁ ରାଜ୍ୟରେ ପରିଣତ କରିବା କଥା କହିଥିଲେ। ଏହା ତାଙ୍କର ପ୍ରଥମ ଗୁରୁତ୍ୱ ହେବ ବୋଲି ସେ କହିଥିଲେ।
ସୂଚନା ଥାଉକି, ୭୩ ବର୍ଷୀୟ ଆଜାଦ ଅଗଷ୍ଟ ୨୬ ତାରିଖରେ କଂଗ୍ରେସ ଛାଡ଼ିଥିଲେ। ଦଳ ସମ୍ପୂର୍ଣ୍ଣ ନଷ୍ଟ ହୋଇଯାଇଛି। ସୋନିଆ କୌଣସି ନିଷ୍ପତ୍ତି ନେଉ ନାହାନ୍ତି। ରାହୁଲଙ୍କ ପିଏ ଓ ଚାଟୁକାର ନେତାମାନେ ଦଳୀୟ ନିଷ୍ପତ୍ତି ନେଉଛନ୍ତି ବୋଲି ଆଜାଦ ଅଭିଯୋଗ କରି ସୋନିଆଙ୍କୁ ଚିଠି ଲେଖିବା ପରେ ଦଳ ଛାଡିଥିଲେ।
